পশ্চিমবঙ্গ বিধানসভা নির্বাচন, ২০১১
মমতা বন্দ্যোপাধ্যায়ের নেতৃত্বে সর্বভারতীয় তৃণমূল কংগ্রেস একক সংখ্যাগরিষ্ঠতা অর্জন করে পশ্চিমবঙ্গে ৩৪ বছরের বামফ্রন্ট শাসনের অবসান ঘটায়। এই নির্বাচনে তৃণমূল কংগ্রেসের মূল শ্লোগান ছিল ‘পরিবর্তন’। এই পরিবর্তনের অর্থ ছিল রাজ্যের ৩৪ বছরের বামফ্রন্ট শাসনের পরিবর্তন। তার সত্ত্বেও তৃণমূল কংগ্রেসের আগামী পাঁচ বছরের শাসনে প্রধানত রাজ্যের নগরাঞ্চলের অধিবাসীদের অনেকে সরকারের আনীত পরিবর্তনগুলি নিয়ে কিছু অসন্তোষ প্রকাশ করেছিলেন। তাছাড়া কয়েকটি সংবাদপত্রে প্রকাশিত হয়েছিল যে, মুখ্যমন্ত্রী মমতা বন্দ্যোপাধ্যায় শুধু সংখ্যালঘু মুসলমান জনগোষ্ঠীর ভোট একত্রিত করতে চাইছেন।
মমতা বন্দ্যোপাধ্যায় মন্ত্রিপরিষদ (২০১১–১৫)
পশ্চিমবঙ্গের মন্ত্রিপরিষদ পশ্চিমবঙ্গ সরকারের একটি সামগ্রিক সিদ্ধান্ত-গ্রহণকারী কর্তৃপক্ষ। মুখ্যমন্ত্রী ও ৩৪ জন ক্যাবিনেট মন্ত্রী (প্রবীণতম সরকারি মন্ত্রী) নিয়ে এই মন্ত্রিপরিষদ গঠিত। প্রথাগত সাংবিধানিক রাষ্ট্রবিজ্ঞান তত্ত্ব অনুযায়ী, ওয়েস্টমিনস্টার ধাঁচের সরকার ব্যবস্থায় শাসনবিভাগের সর্বোচ্চ নীতিনির্ধারক অঙ্গটি হল ক্যাবিনেট।